Socialdemokraterne går kraftigt tilbage, mens Venstre tegner til at blive Danmarks største kommunalpolitiske parti, viser en tidlig valgstedsmåling omkring klokken 15 fra Epinion for DR. Socialdemokraterne står til blot 22,7 procent af stemmerne, hvilket er en kraftig tilbagegang i forhold til de 30,7 procent af stemmerne, som partiet fik for fire år siden. Dermed har partiet mistet cirka hver fjerde vælger, skriver DR. SF går tilbage til 6,6 procent, mens Radikale midt på eftermiddagen ser ud til at få 6,3 procent af stemmerne. Venstre ligger derimod til en fremgang på knap to procentpoint. Med 26,7 procent af stemmerne ser det ud til, at partiet bliver det største ude i kommunerne. Enhedslisten er det eneste røde parti, der går frem. Partiet har været spået en stor fremgang, det ser ud til, at de 2,3 procent af stemmerne ved seneste valg bliver vekslet til 8,5 procent af stemmerne denne gang.

Opsummering:
Stor fremgang til Enhedslisten kan ikke veje op for et skidt valg til Socialdemokraterne, Radikale og SF.